**33. КРОС РТС-А**

**УМЕТНИЧКИ СЕГМЕНТ ТАКМИЧЕЊА**

**Упутство за уметнички садржај**

**Ђачки Стрип-фест „ФАНТАЗИЈА УМА“:** Укључује заинтересоване ученике свих школа које су у образовном систему Министарства просвете.

Сценарио (прича) је истоветан за све, а дело је савременог српског писца Уроша Петровића (*Наопаки сусрет*). <https://sr.wikipedia.org/wiki/Урош_Петровић_(књижевник_1967)>

На основу задатог сценарија, ђаци производе стрип на највише четири (4) табле. Уопштено, поступак тече на следећи начин:

Прва фаза: пролажење кроз сценарио (индивидуално);

Друга фаза: међусобни разговор ђака, а потом и њихов разговор са наставником;

Трећа фаза: одређивање и дизајн ликова;

Четврта фаза: скицирање и кадрирање страна;

Пета фаза: реализација финалних стрип табли.

Дозвољено је радити црно-бели или стрип у боји.

Израда стрипа у свим техникама. Дозвољен број страна- четири (4 табле стрипа).

Радови се шаљу до 30.04.2023. на мејл: [stripfest.fantazijauma@gmail.com](mailto:stripfest.fantazijauma@gmail.com) и [stripfestfantazijauma@gmail.com](mailto:stripfestfantazijauma@gmail.com).

Завршна смотра - Фестивал најбољи стрипови одржаће се у Бијељини, од 09. – 10.05.2023. године.

Стручни жири прогласиће најбољи стрип у три категорије:

* 1-4 разред основних школа
* 5-8 разред основних школа
* 1-4 средње школе
* Гран-при понеће апсолутни победник

Сви приспели стрипови биће изложени у Галерији КЦ Бијељина, а најбољи радови наћи ће се у електронском и штампаном Зборнику „Фантазије ума 2023“.

СЦЕНАРИО-ПРИЧА ЗА СТРИП-ФЕСТ ФАНТАЗИЈА УМА:

***НАОПАКИ СУСРЕТ***

Негде на ободу плавог океана, сретоше се две рибе.

Биле су исте. Једино их је разликовало то што су пливале у сасвим другачијем положају - једна окренута нагоре, друга надоле.

\*

"Зашто пливаш наопачке?", упита прва.

"Управо то сам ја хтела тебе да питам", одговори друга зачуђено.

"Па ти пливаш наопачке, не ја! Да ли си болесна?", брецну се прва.

"Гле ко ми каже! Каква дрскост! Наопако пливаш, наопако говориш!", узврати друга.

"Хеј, па ти си заиста у заблуди. Хајде, размисли! Шта се налази горе?"

"Звезде, на пример."

"Хмм... Па звезде јесу горе. Или си схватила, или мислиш на морске звезде. Чиме су окружене те твоје звезде?"

"Песком и алгама, уобичајеним небеским стварима."

"Ха! Ето видиш! Па сви знају да су песак и алге доле!"

"Напротив! Погледај и сама! Небо је доле, песак и алге су горе. Тако је одувек било, и биће."

Прва риба тешко уздахну. Неколико мехурића се устреми ка површини.

"Размисли сада пажљиво! Ево, мехурићи су отишли нагоре, ка небу. Је ли тако?"

"Мехурићи јесу отишли ка небу, тачније, пали су доле."

"Па ти си сва наопака!"

"Мене толико не чуди то што ти не знаш шта је наопако, више ме чуди то што се толико трудиш да и мене убедиш у твоју сулуду замисао!"

"У реду, само полако. Све се да научити. Размисли: Где живе те твоје звезде?"

"На песку."

"Одлично. Умеју ли оне да пливају горе-доле?"

"Не умеју."

"Ето видиш! Да умеју, оне би се понекад одвојиле од тог песка. Испливале би мало горе, да протегну пипке."

"Оне не умеју да роне, и зато су увек горе, на пешчаном своду."

"Ма ти си безнадежан случај! Никада нећеш схватити шта је горе а шта доле."

"Ти то не схваташ, а мени се ругаш!"

"Одустајем. Пливај наопачке док не умреш, глупава рибетино!"

"Наравно да хоћу! Када ми се то и деси, винућу се горе, у висине, и ту заувек остати! А тићеш, тврдиш, када отпливаш своје - пасти доле, у тмину! Која је од нас две, онда, изабрала да верује у погрешне ствари?

Урош Петровић

\*\*\*\*\*\*\*\*\*\*\*

**ИКТ ФилмФест** успоставља контакт путем савремених дигиталних технологија и средстава комуникације и покреће децу-младе из Србије, региона и дијаспоре на стварање кратког играног или документарног филма. У основи идеје је дигитална писменост и упознавање различитих култура, обичаја и традиције народа који живе на овом подручју, где деца имају прилику да кроз савремену технологију презентују садржаје који су њима занимљиви. Пројекат је доступан и видљив свакодневно путем YоуТубе канала, а најбољи филмови ће бити приказани на финалу ИКТ ФилмФеста у Новом Пазару (1-3.11, Нови Пазар).

Учесници су основци и средњошколци, узраста од 7 до 19 година из Србије, региона и дијаспоре. Неопходно је да у свакој школи која конкурише постоји наставник који ће водити пројекат. Најбоље је да то буде наставник који већ води филмску, драмску, литерарну или ликовну секцију. Потом следи формирање креативних тимова са циљем да направе кратки играни или документарни филм (3-5 минута). Филмови немају задату тему, могу да обрађују све садржаје интересантне младим људима. Садржаји не смеју да садрже увредљиве поруке на верској, националналној, полној или било којој другој основи. Такође, не смеју да садрже било шта чиме се одређена група или појединац могу осећати угрожено, дискриминисано или дискредитовано. Путем савремених дигиталних технологија и средстава комуникације, учесници успостављају контакт и заједно пролазе кроз све фазе рада на филму - од смишљања идеје, преко писања сценарија, припрема и снимања, до монтаже и финалне обраде филма. Филмови могу бити снимљени камером или мобилним телефоном. Уколико се снимају мобилним телефоном, морају бити у хоризонталном формату, минимум у резолуцији 1080 p.

Филмови се шаљу до 15.10.2023. на мејл: [iktfilmfest@gmail.com](mailto:iktfilmfest@gmail.com); или [ikt.filmfest@gmail.com](mailto:ikt.filmfest@gmail.com). Сви приспели филмови биће доступни јавности путем YоуТубе канала – **ИКТ ФилмФест 2022**. и сајта [www.iktfilmfest.rs](http://www.iktfilmfest.rs)

Стручна комисија (састављена од три филмска професионалца) одлучује о најбољим филмовима и прави селекцију која ће бити приказана у Новом Пазару. Коначно, на завршној свечаности победнички филмови добијају награде. Уметнички директор ИКТ ФилмФеста је редитељ Стефан Арсенијевић, проф. ФДУ УБ.